Vyf sterf in gru-ongeluk by Port ElizabethDie ongeluk het op die N2 naby Port Elizabeth gebeur. Vyf mense is dood in ŉ botsing tussen ŉ vragmotor met ŉ sleepwa en twee voertuie op die N2 naby Thornhill net buite Port Elizabeth in die Oos-Kaap. Kapt. Gerda Swart, polisiewoordvoerder, het gesê die ongeluk het omstreeks 20:00 Woensdag tussen Jeffreysbaai en Thornhill gebeur. Die presiese omstandighede wat tot die ongeluk gelei het, vorm deel van die polisie-ondersoek en is in dié stadium nog onduidelik, het Swart gesê. Die insittendes van ŉ Nissan Livina, ŉ 51-jarige mansbestuurder, twee vroue van onderskeidelik 40 en 45 jaar oud, asook ŉ vyfjarige meisie, is op die toneel dood. Die 73-jarige bestuurder van ŉ silwer Honda CRV is ook dood toe hy uit sy voertuig geslinger is. Die motor het uitgebrand. Swart het gesê ŉ saak van strafbare manslag word ondersoek. “Die name van die slagoffers sal bekend gemaak word sodra almal se naasbestaandes in kennis gestel is,” het sy gesê.